**Lenktynininkas Tomas Rudokas prisijungia prie „Formelaustria Race Academy“**

*Lietuvos talentas ateinantį sezoną varžysis dvejuose „Formulė 4“ serijose*

Dar vienas jaunas perspektyvus lenktynininkas iš Lietuvos skinasi kelią į tarptautinį lenktynių olimpą. Lietuvis Tomas Rudokas pasirašė sutartį su „Formelaustria Race Academy“ 2026-ųjų metų sezonui. Austrijos pirmoji oficiali jaunųjų lenktynininkų akademija rems jaunąjį talentą, kuris su „Renauer Motorsport Team“ komanda varžysis tiek „Formula Winter Series“, tiek „Formula 4“ Centrinės Europos zonos čempionate.

„Mes stebėjome Tomą kartingo varžybose ir buvome įsitikinę, kad jis yra pasirengęs pereiti į F4. Todėl džiaugiamės, kad dabar jis yra mūsų akademijos narys, o mūsų ekspertai gali padėti jam tapti tikru profesionalu“, – sako programos direktorius Harry Miltner.

2009-iais Vilniuje gimęs Tomas į kartingą sėdo būdamas septynerių. Jis dalyvavo Europos, keliuose nacionaliniuose čempionatuose, 2018-iais tapo Lietuvos čempionu ir užėmė antrąją vietą Centrinės Europos čempionate.

2024-iais baigęs „Rotax Max Challenge Euro Trophy DD2“, Tomas pirmą kartą išbandė GT lenktynes, kai 2025-ųjų sezone prisijungė prie „Porsche Sprint Challenge Central Europe“. Jo sėkmingas pasirodymas atkreipė „Formelaustria Race Academy“ skautų dėmesį ir lietuvis buvo pakviestas į atrankos testus spalio pradžioje.

Vienu iš T. Rudoko partnerių tampa visų kelionių neatsiejamu atributu esanti „Saily“ –paslauga, siūlanti eSIM duomenų planus keliautojams, leidžiančius naudotis mobiliuoju internetu užsienyje be fizinės SIM kortelės ir brangaus tarptinklinio ryšio mokesčių.

„Labai džiaugiamės, kad po sėkmingo karjeros etapo kartingais, Tomas persėda į „Formulę 4“. Tai vienas svarbiausių autosporto laiptelių, kuriame jaunieji lenktynininkai susiduria su stipria konkurencija iš viso pasaulio ir puikia galimybe sparčiai tobulėti. Tomas jau per šių metų privačius F4 testus pademonstravo savo potencialą ir, svarbiausia, teisingą požiūrį į darbą“, – kalbėjo vienas iš „Saily“ įkūrėjų, taip pat tarptautiniuose čempionatuose lenktyniaujantis Jonas Karklys.

„Labai smagu, kad pagaliau vėl turėsime lietuvį formulių pirmenybėse. Tomas lenktyniaus įvairiose šalyse, tad galėsime pristatyti ir savo prekinį ženklą skirtinguose regionuose“, – pridūrė jis.

16-metis T. Rudokas nekantrauja, kada vėl sės į F4 bolidą ir pradės lenktynes.

„Puiku, kad galiu žengti kitą žingsnį ir, turėdamas visapusišką savo partnerio „Saily“ paramą, kitais metais pradėti lenktynes „Formula Winter Series“ ir F4 CEZ čempionate su „Formelaustria“ ir „Renauer“. Abiejose serijose konkurencija didelė, o trasos puikios, todėl labai džiaugiuosi, kad galėsiu pradėti lenktynes,“ – sako jaunasis lenktynininkas.

Formulės žiemos serija Portugalijoje ir Ispanijoje prasidės 2026-ųjų sausio pabaigoje šalia Estoril miesto esančioje trasoje, o F4 CEZ čempionatas – balandžio pradžioje „Red Bull Ring“ trasoje Austrijoje.

2024-ųjų birželį įkurta „Formelaustria Race Academy“, kurią remia tokios legendos kaip Riccardo Patrese ir Alex Wurz, yra tramplinas jauniems lenktynių talentams, svajojantiems patekti į autosporto karaliene vadinamą „Formulę-1“. Austrijos sostinėje Vienoje įsikūrusi akademija rengia kartingo arba simuliatorių lenktynių patirties turinčius vairuotojus, kurie treniruojasi moderniausiais „Tatuus Formula 4“ bolidais tiek trasoje, tiek už jos ribų, taip pat dalyvauja fizinio rengimo, psichologinio pasirengimo ir žiniasklaidos mokymuose, kuriuos veda buvę „Formulės-1“ ekspertai bei profesionalai.